Puolustusvoimain komentajan mukaan Hornetit voidaan korvata vain uusilla monitoimihävittäjillä.

Ilmavoimien käytöstä 2025 alkaen poistuvien Hornet-hävittäjien korvaaminen uusilla suorituskykyisillä monitoimihävittäjillä on Jarmo Lindbergin mukaan Suomen puolustuskyvyn kannalta elintärkeää.

Usilla hävittäjillä on tarkoitus turvata ilmavoimien taistelukyky niin normaali- kuin poikkeusolojenkin tarpeisiin 2060-luvulle saakka.

– Analyysit ovat osoittaneet, että eri vaihtoehdoista miehitetyt monitoimihävittäjät täyttävät asetetut suorituskykyvaatimukset parhaiten. Näin on todettu muissakin maissa. Kaikki viimeaikaiset maailmalla tehdyt hankinnat ja julkistetut suunnitelmat perustuvat siihen, että hävittäjät korvataan miehitetyillä lentokoneilla, puolustusvoimain komentaja, kenraali Lindberg kirjoittaa Savon Sanomien maanantaivieras-kirjoituksessaan.

Hän jatkaa, ettei Hornetien kykyjä voida tutkimusten perusteella korvata ilmatorjuntajärjestelmillä tai miehittämättömillä ilma-aluksilla. Ne kykenevät vain osaan monitoimihävittäjän tehtävistä. Miehittämättömien ilma-alusten tarve ja mahdollisuudet hankkia niitä puolustuksen täydentämiseksi arvioidaan komentajan mukaan osana Puolustusvoimien tulevaa kehittämistä.

– Monitoimihävittäjillä valvotaan ja turvataan ilmatilamme koskemattomuutta ja suojataan yhteiskuntaa ilmahyökkäyksiltä, Lindberg summaa.

Puolustusvoimain komentaja muistuttaa, että hävittäjien ilmasta-maahan aseita voidaan käyttää kaukana oleviin kohteisiin, joihin ei muilla järjestelmillä voida vaikuttaa. Koneilla osallistutaan myös maa- ja meripuolustuksen taisteluihin ilmasta maahan ja merelle -tulella. Hävittäjät täydentävät lisäksi puolustusvoimien tiedustelu-, valvonta- ja johtamiskykyjä.

Vahva valtakirja

Eduskunnan puolustusselonteossa linjataan, että Hornet-kaluston poistuva suorituskyky korvataan täysimääräisesti turvallisuusympäristön asettamien vaatimusten mukaisesti. Jarmo Lindbergin tämä edellyttää sellaista hävittäjien määrää, joka mahdollistaa operoinnin koko Suomen alueella. Hän toteaa selonteon antavan noin 7-10 miljardin euron hankkeelle vahvan valtakirjan.

Puolustusvoimat lähetti reilu viikko sitten tarjouspyynnön 64 lentokoneesta. Kilvassa ovat mukana Eurofighter Typhoon Isosta-Britanniasta, Dassault Rafale Ranskasta, Saab Gripen Ruotsista sekä Boeing F/A-18 Super Hornet ja Lockheed Martin F-35 Yhdysvalloista. Pyyntö sisältää lentokoneiden lisäksi koneiden aseet, sensorit, varaosat ja erilaiset tukijärjestelmät.

Jarmo Lindbergin mukaan tulevat hävittäjät valitaan ensisijaisesti sotilaallisin perustein.

– HX-järjestelmän kokonaissuorituskyky on avainasemassa valittaessa parasta hävittäjää Suomelle. Suorituskyvyn lisäksi koneen valinnassa huomioidaan kuitenkin myös huoltovarmuus, teollinen yhteistyö eli kotimaisen teollisuuden osallistuminen hankintaan, elinjaksokustannukset sekä hankinnan turvallisuus- ja puolustuspoliittiset vaikutukset.